Ibagħtu l-ħrief lil sid l-art, minn Sela, mix-xagħra, lejn l-għolja ta' Sijon! U jkunu bħal għasafar maħruba, bħal bejta mtajra, il-bniet ta' Mowab, huma u jaqsmu l-Arnon . "Agħtina parir, ħu deċiżjoni! agħmel dellek f'nofsinhar bħal-lejl, aħbi lill-mitlufin , tikxifx il-maħrubin!" Ħa jgħammru miegħek il-maħrubin ta' Mowab, kun kenn għalihom minn quddiem il-qerried; għax kif jintemm it-tirann, u tgħib il-qerda, u jintemm il-qerried mill-art, jitwaqqaf fuq it-tjieba u s-sewwa t-tron, u joqgħod fuqu fis-sod, fit-tinda ta' David, imħallef li jfittex id-dritt, u ħafif biex jagħmel il-ġustizzja. Smajna bis-suppervja ta' Mowab, imkabbar għall-aħħar; smajna bi tkabbiru, bi ftaħiru, b'qilltu u bit-tpaċpiċ vojt tiegħu. Għalhekk jixher Mowab għal Mowab; jixhru lkoll għal Mowab, jitniehdu mnikkta għall-ftajjar taż-żbib ta' Kir-ħareset. Għax ir-raba' ta' Ħesbon mejjet, id-dielja ta' Xibna sidien il-ġnus għaffġuha, u ż-żraġen tagħha kienu jilħqu sa Ġagħżer, u jaslu sad-deżert ; u l-friegħi tagħha kienu nfirxu u xterdu 'l hinn mill-baħar. Għalhekk jien nibki, bħalma tibki Ġagħżer, id-dielja ta' Xibna. Bi dmugħi nsaqqikom, 'il Ħesbon u 'l Elgħali. Għax fuq l-għelejjel u fuq il-ħsad tiegħek, waqgħet l-għajta tal-gwerra. Għabu l-ferħ u l-hena mill-ġonna, fl-oqsma tad-dwieli m'hemmx aktar għana, u iżjed ma jgħajtux bil-ferħ. Fl-imgħasar ma jagħsarx l-għassar l-inbid; l-għajta siktet tal-għasir. Għalhekk ġewwenija bħal arpa jokorbu għal Mowab, u qalbi għal Kir-ħeres. U Mowab għad jidher u għad tinkedd fuq l-għoljiet, u jidħol jitlob fil-maqdes tagħha, ma jiswielu xejn. Dan hu kliem il-Mulej, li darba qal għal Mowab. Imma issa l-Mulej qal: "Fi tliet snin, magħdudin bħal tliet snin tal-ħaddiem mikri , il-glorja ta' Mowab bil-kotra kollha tiegħu jżebilħuha u ma jibqax minnu ħlief fdal żgħir ħafna u bla fejda."